ባለፈው አንድ አመት በፖለቲካው መስክ የተወሰደው እርምጃ በኢኮኖሚው ላይም መታየት እንደሚገባው ተገለፀ
ኢትዮጵያ የማክሮ ኢኮኖሚውን ጤናማ ለማድረግ ባለፈው አንድ አመት በፖለቲካው መስክ የተወሰደው አበረታች እርምጃ በኢኮኖሚው ላይም በስፋት መታየት እንደሚገባው ተገለፀ፡፡ከዋልታ ቴሌቪዥን ጋር ቆይታ ያደረጉት የምጣኔ ኃብት ባለሙያ አቶ ኢየሱስወርቅ ዛፉ በአንድ ዓመት ውስጥ የሃገሪቱን ጥቅል ኢኮኖሚ ችግር ለመፍታት መንግስት የውጭ ዕዳ መክፈያ ጊዜን ማራዘም፣ የዳያስፖራ ትረስት ፈንድና ሌሎችን እርምጃዎችን ቢወስድም በፖለቲካው ላይ የተወሰደውን እርምጃ ያህል ወደ ኢኮኖሚው በስፋት አለመምጣቱን ተናግረዋል፡፡በአሁኑ ወቅት በኢትዮጵያ የጥቅል ኢኮኖሚ ላይ ትልቅ ፈተና የሆነው የውጭ ምንዛሬ ችግር ነው የሚሉት አቶ ኢየሱስወርቅ ዛፉ መንግስት የንግድ ሚዛኑን በማስተካከል የተረጋጋ የገንዘብ ፖሊሲን መንደፍ ይኖርበታል ብለዋል፡፡የጥቅል ኢኮኖሚው ጤናማ እንዲሆንም የአጭርና ረጅም ጊዜ ማሻሻያዎች ስለሚያስፈልጉ የውጭ ምንዛሪ አስተዳደርን ዘመናዊ ማድረግና ዘርፉን በዕውቀት ማስተዳደር አጋዥ መፍትሔ እንደሚሆን ጠቁመዋል፡፡ 